open-index/open-wikipedia-markdown huggingface dataset:
Netta Barzilai

**Netta Barzilai** (heebrea keeles נטע ברזילי, tuntud ka kui **Netta**; sündinud 22. jaanuaril 1993 Hod HaSharonis Iisraelis) on Iisraeli laulja.

Varases lapsepõlves 1990. aastatel elas ta koos vanematega neli aastat Nigeerias.

Sõjaväeteenistuse ajal oli ta solist Iisraeli Mereväe ansamblis. Ta on õppinud Rimoni muusikakoolis.

Ta võitis Iisraeli esindajana 2018. aasta Eurovisiooni lauluvõistluse lauluga "Toy". Mõne kommentaatori väljenduses algatas võidu toonud manipuleeriv sõnum võistluse laulujärgse ajastu (vt tõepõhjata ajastu).

## Viited
Mõrukas

**Mõrukas** (*Rhodeus*) on perekond kalu karplaste sugukonnast. 

## Liike
**Rhodeus amarus* – euroopa mõrukas; levinud Kesk- ja Ida-Euroopas ning Väike-Aasias; Eestis püüti esmakordselt juunis 2018 Pärnu jõest. Varem eeldati kala esinemist Koiva jõe vesikonnas
**Rhodeus meridionalis* – esineb Lõuna-Euroopas

Ülejäänud 23 liiki elavad Edela-Aasias.

## Viited
Silla tammed

**Silla tammed** on kaitsealused tammed Rapla maakonnas Rapla vallas Lipametsa külas Silla talu alal. Puud võeti kaitse alla 1961.

## Viited

## Välislingid
*
Põlendiku pärnad

**Põlendiku pärnad** on kaitsealused pärnad Rapla maakonnas Rapla vallas Raela külas Kasearu (endine Põlendiku) talu alal. Puud võeti kaitse alla 1959.

## Viited

## Välislingid
*
Euroopa mõrukas

**Euroopa mõrukas** (*Rhodeus amarus*) on mõruka perekonda karplaste sugukonda kuuluv kalaliik. 

Täiskasvanuna on ta kuni 10 cm pikkune. Elab madalaveelistes mageveekogudes. 

Mõrukate pulmamäng vajab tingimusena järvekarbi hingamisvett (mille kalad ära tunnevad). Emane viib marjaterad karbi mantliõõnde, seejärel isane kasutab järvekarbi hingamisvett ära marja viljastamiseks. Nimelt isase seemnevedelik siseneb järvekarbi hingamisel koos veega järvekarpi, mille järel mantliõõndes olevad marjaterad viljastatakse.

Euroopa mõrukas on levinud Kesk- ja Ida-Euroopas ning Väike-Aasias. 

Eestist leiti esmakordselt juunis 2018 Pärnu jõest, varem eeldati kala esinemist Koiva jõe vesikonnas.

## Viited
Tilleoru tamm

**Tilleoru tamm** on Põlva maakonnas Kanepi vallas Varbuse külas Ahja jõe läänepoolsel kaldanõlval kasvav tamm.

Tamm on võetud kaitse alla.

Tamme ümbermõõt (1,3 m kõrguselt mõõdetuna) on 4,34 m ja tamme kõrgus on 20 m. 

## Viited

## Välislingid
*
Fouriesburg

**Fouriesburg** on linn Lõuna-Aafrika Vabariigis Free State'i provintsis Thabo Mofutsanyana ringkonnas Dihlabengi vallas. Linn asub umber 8 kilomeetri kaugusel Lesotho piirist.

Fouriesburg on asutatud 1892. aastal.

Lõuna-Aafrika Vabariigi 2011. aasta rahvaloenduse andmetel oli Fouriesburgi elanikest mustanahalisi aafriklasi 96,5%, valgeid 2,5%, India või Aasia päritolu inimesi 0,6%, värvilisi 0,6% ja teisi 0,2%. Sotho keelt pidas emakeeleks 90,7%, afrikaani keelt 3,2%, inglise keelt 2,0%, viipekeelt 1,6% ja teisi keeli 2,6%.

## Viited
Ficksburg

**Ficksburg** on linn Lõuna-Aafrika Vabariigis Free State'i provintsis Thabo Mofutsanyana ringkonnas, Setsoto valla halduskeskus. Linn asub Lõuna-Aafrika Vabariigi ja Lesotho piiril.

Linna on asutanud kindral Johan Fick 1867. aastal.

Lõuna-Aafrika Vabariigi 2011. aasta rahvaloenduse andmetel oli Ficksburgi elanikest mustanahalisi aafriklasi 90,7%, valgeid 5,6%, värvilisi 1,9%, India või Aasia päritolu inimesi 1,6% ja teisi 0,3%. Sotho keelt pidas emakeeleks 86,1%, afrikaani keelt 7,3%, inglise keelt 3,8% ja teisi keeli.

## Galerii

Pilt:Ficksburg, South Africa - unidentified building 1.jpg
Pilt:Ficksburg, South Africa - unidentified building 2.jpg


## Viited
Gaia (kosmoseteleskoop)

**Gaia** oli Euroopa Kosmoseagentuuri kosmoseteleskoop, mis tegeles astromeetriaga: tähtede asukohtade ja kauguste mõõtmisega. Aastatel 2013–2025 toimunud missiooni eesmärgiks oli koostada selle abil suurim ja täpseim 3D-kataloog, mis sisaldaks umbes 1,3 miljardit astronoomilist objekti. 

Gaia jälgis vaadeldavaid objekte viie aasta jooksul umbes 70 korda, et teha kindlaks nende täpne asukoht ja liikumine. Kosmoseteleskoobil oli umbes üheksa-aastaseks tööks piisavalt kütust ning kuna mõõteseadmete kulumine osutus arvatust väiksemaks, siis oli võimalik missiooni pikendada. Gaia vaadeldavad objektid moodustasid Linnuteest 1% ja arvati, et Gaia tuvastab missiooni jooksul kümneid tuhandeid uusi eksoplaneete , pool miljonit kvasarit ja Päikesesüsteemis kümneid tuhandeid uusi asteroide ja komeete. 

Gaia missiooniga loodud astronoomiliste objektide 3D-kaardile kanti vaadeldavad objektid ning nende liikumissuuna ja spektrofotomeetriliste mõõtmistega tehti kindlaks nende heledus, temperatuur, gravitatsioon ja koostis. Need mõõtmised võimaldavad varasemast paremini uurida Linnutee tekkelugu, struktuuri ja ajalugu.

Gaia startis 19. detsembril 2013 Guajaana kosmosekeskusest Prantsuse Guajaanas ja asus vaatluste ajal Lagrange'i punktis L2, olles Lissajous' orbiidil. ESA lõpetas Gaia missiooni 27. märtsil 2025, lülitades kosmoseteleskoobi välja ning saates selle orbiidile ümber Päikese. 

## Viited
Prokop Murra

**Prokop Murra** (24. november 1921 Tirana – 9. september 2005 Tirana) oli Albaania kommunistlik riigitegelane.

Prokop Murra õppis gümnaasiumi lõpetamise järel majandust. 

Albaania Kommunistlikku Parteisse astus ta 1943. aastal. Teise maailmasõja ajal osales ta partisanivõitluses. Sõja järel oli ta parteitööl tööstuses. 1956. aastal sai ta Albaania Tööpartei Keskkomitee liikmeks. 1962–1966 ja 1978–1991 oli ta Albaania Rahvakogu liige. 1970. aastatel oli ta Albaania Tööpartei Shkodëri allorganisatsiooni esimene sekretär. 1976. aasta novembrist kuni 1980. aasta aprillini oli ta Albaania Tööpartei Keskkomitee sekretariaadi liige. 1980–1981 oli ta tööstuse ja kaevanduste minister ja lisaks ka Albaania Plaanikomitee asejuhataja. 1981. aasta novembris valiti ta Albaania Tööpartei Keskkomitee Poliitbüroo liikmekandidaadiks ja 1986. aastal liikmeks.

Alates 14. oktoobrist 1982 kuni 9. juulini 1990 oli Prokop Murra Albaania kaitseminister.

1993. aastal oli ta koos üheksa endise kõrge võimukandjaga kohtu all süüdustatuna võimu kuritarvitamises. Kohus määras Prokop Murrale viieaastase vabaduskaotuse. 1996. aastal alustati tema vastu uut kohtuprotsessi. Inimsusvastaste kuritegude eest määrati talle 20-aastane vanglakaristus. 1997. aastal vabastati ta amnestiaga vanglast.

## Viited
Windowsi domeen

**Windowsi domeen** on Microsofti loodud tsentraalse haldusega võrgulahendus. Domeen koosneb Windowsi operatsioonisüsteemiga personaalarvutitest ja vähemalt ühest serverist.

## Töörühm ''vs.'' domeen

Kui varem kasutati failide ja printerite jagamiseks Windowsi töörühma, siis tänapäeval on selle funktsionaalsuse üle võtnud kodurühm, kuhu kuuluvad arvutid saavad omavahel ressursse jagada.
Erinevalt domeeni kuuluvatest arvutitest ei ole töörühma kui kodurühma arvutid tsentraalselt hallatavad, vaid igaüks toimib omaette. Domeenis hallatakse kõiki kasutajakontosid, ressursse, juurdepääsuõigusi, uuendusi jne kesksest serverist. 

## Konfiguratsioon

Domeen koosneb tavaliselt ühe kohtvõrgu arvutitest, kuid arvutite füüsiline lähedus pole tingimata vajalik – domeeni kuuluv arvuti võib asuda ka teises linnas või riigis ühendudes domeenikontrolleriga üle interneti. Arvuteid saab domeeni lisada vaid domeeniadministraator. Domeeni keskmeks on server Windows Serveri tarkvaraga, mis täidab domeenikontrolleri rolli. Domeenikontrolleri üheks tähtsaks tarkvaraliseks komponendiks on Active Directory. Selles on kirjeldatud kogu domeeni kasutajakontod, kasutajarühmad, juurdepääsuõigused jne. Kui nüüd kasutaja logib sisse oma domeeni kuuluvasse arvutisse, siis tema kasutajakontot ja juurdepääsuõigusi eri ressurssidele ei verifitseeri enam tema arvuti, vaid domeenikontroller. Sellest järelduvalt saab kasutaja oma kontoga sisse logida ükskõik millisesse domeeni kuuluvasse arvutisse. Kui varem oli kasutaja profiiliinfo ja sätted salvestatud siiski lokaalselt, siis tänapäeval saab kasutada profiilirändlust ning kasutaja seaded rakenduvad igas kasutatavas arvutis. Suuremates süsteemides võib olla ka mitu eri domeeni, igaüks oma kontrolleriga. Sel juhul on võimalik luua kas ühesuunalisi või mõlemasuunalisi usaldusi 2 eri domeeni vahel. Sel moel on võimalik, et ühe domeeni kasutaja pääseb usalduse olemasolul juurde ka teise domeeni ressurssidele.

## Lisavõimalused

Domeeni administraator võib kehtestada rühmapoliitika, mis jõustub kõigis domeeni arvutites. Näiteks võib nii keelata kasutajatel oma arvutitesse tarkvara installimise ja süsteemi seadete muutmise. Administraator saab ühest kohast konfigureerida kõigi arvutite turbeuuenduste rakendamise, jälgida viirustõrje tööd jne.

## Võõrad operatsioonisüsteemid domeenis

Paljud operatsioonisüsteemid (Linux, Unix, Mac OS) suudavad mingil määral Windowsi domeeni toetada, kuid siiski piiratult. Näiteks ei tööta ühesuunalised usaldused 2 domeeni vahel ega rühmapoliitika.

## Viited
Agathangeghos

**Agathangeghos** (armeenia keeles Ագաթանգեղոս; elas 4. või 5. sajandil) oli Armeenia ajaloolane, "Armeenia ajaloo" autor.
Birminghami lennujaam

**Birminghami lennujaam** (IATA: **BHX**, ICAO: **EGBB**), endise nimega *Birminghami rahvusvaheline lennujaam,* on rahvusvaheline lennujaam 10,2 kilomeetri kaugusel Birminghami kesklinnast.

2017. aastal läbis lennujaama 12,9 miljonit reisijat, mis muutis lennujaama Suurbritannias suuruselt seitsmendaks.

Lennujaam on Flybe kodulennujaam.
Addis Abeba Bole rahvusvaheline lennujaam

**Addis Ababa Bole rahvusvaheline lennujaam** (IATA: **ADD**, ICAO: **HAAB**) on rahvusvaheline lennujaam Etioopia pealinnas Addis Abebas. Lennujaam asub umbes kuus kilomeetrit Addis Abeba kesklinnast. Lennujaam on Ethiopian Airlinesi kodulennujaam.
Aurach bei Kitzbühel

**Aurach bei Kitzbühel** on vald (*Gemeinde*) Austrias Tirooli liidumaal Kitzbüheli ringkonnas Kitzbüheli Alpides. Vald asub 846 m kõrgusel merepinnast. Valla pindala on 54,2 km², 1. jaanuaril 2016 elas seal 1091 inimest.

Aurauch paikneb 5 km Kitzbühelist lõunas Kitzbühler Ache jõe ja Thurni kuru maantee ääres. Valda kuuluvad Unteraurach, Oberaurach ja mitu hajaasustust, sealhulgas Haberberg, Haselwand, Kochau, Sonnberg ja Wiesenegg-Grüntal. Küla on esmamainitud 1289. aastal kui *Orwiorwe*. Kitzbüheli ringkonna osana sai Aurach omaette vallaks 1833. aastal.

Ajaloolise tähtsusega on endine kaevandus Kelchalm piirkonnas.

Aurachis on 1100 m kõrgusel asuv safaripark, kus leidub selliseid tüüpilisi alpiloomi nagu punahirv, kaljukits, muflon, metssiga ja ilves, samuti loomad muudest mägipiirkondadest, sealhulgas kabehirv, tähnikhirv, laama ja jakk.

## Naabervallad

Fieberbrunn, Jochberg, Kitzbühel, *[[Salzburgi liidumaa]]l:* Saalbach-Hinterglemm

## Viited

## Välislingid

* www.aurach.tirol.gv.at
* www.geschichte-tirol.com: Aurach
* Tirooli atlas
Puck (linn)

**Puck** (kašuubi keeles *Pùck* või *Pùckò*, saksa keeles *Putzig*) on linn Põhja-Poolas Pomorze vojevoodkonnas, Pucki maakonna ja Pucki valla keskus. Puck asub Kašuubias Płutnica jõe suubumiskohas Pucki lahte Läänemeres. 31. detsembri 2011 seisuga oli Puckis 11 562 elanikku, linna pindala on 4,9 km².

Asula ja sadam olid praeguse linna kohal juba 7. sajandil. Esimesed kirjalikud teated linnast pärinevad 12. sajandist. 1309. aastast kuulus Puck Saksa ordule, linnaõigused sai ta 1348. aastal. Poola võimu alla siirdus Puck Kolmeteistkümneaastase sõja käigus, mis lõppes 1466. aastal Teise Toruńi rahulepinguga. Kuna Puck oli Poola ainus sadam kuni Gdynia sadama rajamiseni 1920. aastatel, oli sel ajalooliselt tähtis roll Poola kuningate katsetes luua Poola merevägi, mis aga päriselt teostus alles Esimese maailmasõja lõpul. Sadamana oli linn ka tähtis sõjaline sihtmärk: 29. juulil 1571 ründas Puckit 18 Taani laeva, mis kaaperdasid Puckis ja naaberlinnas Helis 18 Poola-Leedu laeva (ehk umbes pooled Poola laevadest) ja viisid need Kopenhaagenisse.

Poola esimese jagamise käigus omandas Pucki Preisi kuningriik. Esimese maailmasõja järel jäi Puck nn Poola koridori, mis määrati Versailles' rahulepinguga Poolale. 10. veebruaril korraldas kindral Józef Haller Puckis tseremoonia, mida tuntakse nimega "Poola naitumine merega", tähistamaks Poola merele ligipääsu taastamist. 1. septembril 1939 sai Puckist üks esimesi Natsi-Saksamaa rünnatud linnu, kui kell 5.20 heitis Luftwaffe pommituslennuk linnale pommi. 1941–1944 tegutses Puckis Stutthofi koonduslaagri haru, kus valmistati lennukiosi. Punaarmee jõudis linna 12. märtsil 1945.

Tänapäeval on linn maakonna kesk- ja kutsehariduskeskus, samuti kohalik kultuuri- ja spordikeskus. Puckis ja selle ümbruses asub mitmeid ajaloo-, kultuuri- ja loodusmälestisi: 13. sajandist pärinev Peeter-Pauli kirik, 14. sajandil rajatud kindluse varemed, puust barokkhaigla (ehitatud u 1720, nüüdne Pucki muuseum), kašuubi kirjaniku Antoni Abrahami, kindral Józef Halleri ja Poola merega naitumise mälestusmärgid, Mechowo koopad, rannikumaastiku kaitseala ja merekaldal seisvate rändkivi rühm nimega Dwunastu Apostołów (Kaksteist Apostlit).

Pucki sõpruslinnad on Cieszyn (Poola), Stein (Baier, Saksamaa), Konz (Saksamaa) ja Guéret (Prantsusmaa).

## Viited

## Välislingid

* Pucki linna koduleht
* Pucki muuseumi koduleht
Johan Folcher

**Johan Folcher** (1664 Kalmar – 24. november 1729 Asarum) oli Rootsi vaimulik,  teoloog, Tartu ülikooli rektor. 

Johann Folcheson Folcher õppis Uppsala ülikoolis ja välismaa õppeasutustes ja omandas Giessenis lic. theol. astme. 1696. aastast oli Rootsis Kalmari gümnaasiumis õpetaja, oma tegevuses kaldus  pietismi ja spenerianismi.

1701. aastast oli professoriks Pärnus Academia Gustavo-Carolinas, kus oli professor primarius. Aastail 1702 ja 1706 oli ta Pärnus Academia Gustavo-Carolina rektor ja Pärnu konsistooriumi assessor.

1710. aastal põgenes Pärnust Rootsi, kus Stockholmis püüdis edasi arendada Halle pietismi, tagandati vaimulikust ametist ja vallandati professori kohalt. 1718. aastal paigutati vanglasse, kust ta 1720. aastal vabanes ja läks oma tallu Skånes.
## Viited
Kuninganna Alia rahvusvaheline lennujaam

**Kuninganna Alia rahvusvaheline lennujaam** (IATA: **AMM**, ICAO: **OJAI**) on rahvusvaheline lennujaam Ammanis Jordaanias. Lennujaam on Jordaania peamine ja suurim lennujaam. Lennujaam asub umbes 30 kilomeetrit Ammani kesklinnast. Lennujaam on Jordaania rahvusliku lennufirma Royal Jordaniani kodulennujaam. Lennujaama läbis 2017. aastal umbes 7,9 miljonit reisijat.
Indira Gandhi rahvusvaheline lennujaam

**Indira Gandhi rahvusvaheline lennujaam** (IATA: **DEL**, ICAO: **VIDP**) on peamine lennujaam, mis teenindab Delhit Delhi liiduterritooriumil Indias. 

Lennujaam asub New Delhi kesklinnast 16 kilomeetri kaugusel. Lennujaama pindala on 2066 hektarit. Lennujaam on nimetatud India endise peaministri Indira Gandhi järgi ja tegu on India kõige reisijaterohkeima lennujaamaga 2009. aastast. Lennujaama läbib kõige rohkem Airbus A320 lennukeid maailmas.
Andrei Miljutin

**Andrei Miljutin** (sündinud 3. oktoobril 1953) on Eesti zooloog, terioloog.

Ta on töötanud alates 2014. aastast Tartu Ülikooli Zooloogiamuuseumis.
Aastail 1993−1996 oli ta Eesti terioloogia seltsi esimees. 

Ta kaitses doktoritöö "Kodu- ja rändrott Baltikumis: levik ja liikidevahelised suhted" 1987. aastal Leningradi Riiklikus Ülikoolis (juhendaja Silvia Pöögelmann).

## Teoseid
*Miljutin, Andrei 2015. *Maailma imetajate mitmekesisus*. Tallinn: Varrak.

## Välislingid
*CV ETISes.
Väravajoone tehnoloogia

**Väravajoone tehnoloogia** on tehnoloogiline vahend, mille abil saab kindlaks teha, kas kogu pall ületas väravajoone või mitte.  Väravajoone tehnoloogiat kasutatakse kahel viisil: kaamerapõhise väravajoone tehnoloogia ja magnetväljapõhise väravajoone tehnoloogiana.

## Kaamerapõhine väravajoone tehnoloogia
Et teha kindlaks, kas kogu pall ületas väravajoone või mitte, kasutatakse mitut eritarkvaraga võrgus töötavat digikaamerat.

## Magnetväljapõhine väravajoone tehnoloogia
Et teha kindlaks, kas kogu pall ületas väravajoone või mitte, on pandud maa alla kaablid ning palli sisse retseptorid, mis võimaldab tarkvara abil arvutada palli täpse asukoha.

## Vaata ka
*GoalRef
*Kotkasilma tehnoloogia
*Videokohtunik

## Viited
Ratta peale tõmbamine

**Ratta peale tõmbamine** oli antiikajast 18. sajandini kasutatud hukkamisviis, mille käigus asetati hukatav selili ratta peale ning purustati tema luud. Protsess oli väga piinarikas ja pärast seda võis hukatav tunde või koguni päevi veel teadvusel olla. Surma põhjustaja oli enamasti šokk või vedelikukaotus.

## Kirjeldus
Hukatav seoti tavaliselt suure puidust vankriratta peale nii, et jäsemed jääksid kodarate vahele. Sel moel andsid luud löökide korral järele ja murdusid. Timukas peksis hukatava luid suure raudkangiga (vahel ka ratta endaga, kuid sel juhul seoti hukkamõistetu maapinnal olevale raamile). Tavaliselt välditi elutähtsaid elundeid, kuid halastussurma võis tuua löök rindkerre, kõhtu või kõrri. Lööke oli tavaliselt üheksa: iga jäseme pihta kaks nii peal- kui ka allpool liigeseid ja üheksas löök selgroole. Lõpuks aeti ratas koos hukkamõistetuga kõrge teiba otsa, kus keha jäeti mädanema ja lindudele nokkida. 

Hukatava elusolekuaeg pärast protsessi võis varieeruda, tavaliselt oli see mõnest tunnist mitme päevani. 1581. aastal elas Saksamaa sarimõrvar Christman Genipperteinga pärast protsessi veel üheksa ööpäeva, kuna teda hoiti elus südant tugevdava kange joogiga.

## Kuulsaid hukatuid
* Christman Genipperteinga – saksa röövel ja mõrvar, kes tappis 13 aasta jooksul (1568–1581) kokku 964 inimest. Ta tabati pärast seda, kui ori ta reetis. Pärast ratta peale tõmbamist elas veel üheksa päeva.
* Peter Niers (ka Nirsch) – saksa nõid, röövel ja mõrvar, kes tabati 1581. aastal ühissaunast. Kahepäevase pikendatud piinamise järel tõmmati ta rattale, kus tema luud purustati 42 hoobiga. Seejärel rebiti Niers elusalt neljaks.
* Peter Stumpp – 16. sajandil elanud saksa talunik, keda peeti libahundiks. Metsas leiti püünisest hundi vasak käpp ja teda oli selle koha lähedal nähtud. Et ka Stumppil oli vasak käsi puudu, peeti asju kokkulangevaiks ning ta mõisteti süüdi.
Pojengilised

**Pojengilised** (*Paeoniaceae*) on õistaimede sugukond kivirikulaadsete seltsist. 

Sugukonda kuulub vaid üks perekond: pojeng (*Paeonia*).
Fieberbrunn

**Fieberbrunn** on vald (*Gemeinde*) Austrias Tirooli liidumaal Kitzbüheli ringkonnas. Vald asub 780 m kõrgusel merepinnast. Valla pindala on 76,29 km², 1. jaanuaril 2016 elas seal 4330 inimest. Vald paikneb Kitzbüheli Alpides. Fieberbrunn on kõige rahvarikkam vald Pillerseetalis.

Legendi järgi said purskkaev kiriku juures ja hiljem ka linn nime *Fieberbrunn* ('palavikupurskkaev'), kui Tirooli krahvinna Margarete paranes palavikust pärast sellest joomist. Varem oli linna nimeks *Pramau*.

Fieberbrunn on talispordikeskus ja rahvusvaheliste lumelauasõidu sündmuste (nagu *Lords of the Boards*) läbiviimiskoht, samuti matka- ja alpinismikeskus suviti.

Läheduses on Roseneggi loss. Suplusjärv Lauchsee on oluline suveturismile.


Pilt:Pillerseetal Kitzbüheler Horn 2011.jpg|Fieberbrunnist läände, Pillerseetali vaade, Kitzbüheler Horn (vasakul), Wilder Kaiser pilvedes (paremal)
Pilt:Tussen Fieberbrunn en Sankt Johann, wegpanorama foto1 2012-08-07 16.25.jpg|Panoraam Fieberbrunni ja Sankt Johanni vahel
Pilt:Fieberbrunn, water door dorp foto1 2012-08-07 16.46.jpg|Fieberbrunn, vesi läbi küla
Pilt:Fieberbrunn, Katholische Pfarrkirche in straatzicht1 foto2 2012-08-07 16.59.JPG|Fieberbrunn, kirik (Katholische Pfarrkirche) tänaval


## Viited

## Välislingid

* www.fieberbrunn.tirol.gv.at
Ants Mellik

**Ants Mellik** (1. juuni 1926 Tartu – 26. september 2005 Tallinn) oli eesti arhitekt.

## Elukäik
Lõpetas 1944. aastal Tallinna Reaalkooli, jätkas õpinguid Tallinna Polütehnilises Instituudis, mille lõpetas 1950. aastal. 1952–1956 oli Ehituse Teadusliku Uurimise Instituudis aspirant ja 1958–1968 teadur. Töötas 1956–1957 Eesti NSV Riiklikus Ehituskomitees ja 1957–1961 Estonprojektis. 1957–1958 oli ta Tallinna linna Töörahva Saadikute Nõukogu Täitevkomitee arhitektuuriosakonnas ning 1968–1992 EKE Projektis.

## Isiklikku
Tema vanemad olid skulptor Voldemar Mellik ja Linda Mellik. Vend oli arhitekt Tõnu Mellik.

## Looming
Ants Mellik esindas modernistliku arhitektuurikäsitlust, mille järgi arhitektuur kasvab välja ühiskonna vajadustest, konkreetsetest oludest ja demokraatlikest vajadustest.

Ants Mellik koostas Tallinna Hiiu kvartali planeeringu ja projekteeris sinna punktelamud Ilmarise tänavale. Seda elamuprojekti rakendati ka Keilas (nn kolm KEK-i torni) ja muudetuna Mustamäel. Tegi planeeringukavad Kolga-Aabla, Kiiu-Aabla, Viinistu, Põdrangu, Treimani ja teistele asulatele.

1950. hakkasid Teaduste Akadeemia Ehituse ja Ehitusmaterjalide Instituudi teadlastekollektiivid (Harald Arman, Alar Kotli, Ants Mellik, Heino Parmas ja Leonid Volkov) looma elamutele eksperimentaalprojekte, kuid sellega kaasnes palju puudusi. Nende kõige õnnestunum eksperimentaalelamu oli 1960. aastate algul püstitatud Gonsiori 18 Televisioonimaja vastas. See sisaldas konstruktiivse uuendusena suurte sildeavaga põikikandeseinu, mis võimaldasid vabamat ruumijaotust ning soosisid läbi maja ulatuvaid kortereid.

Hinnatud on ta ühepereelamud "Ants" ja "Ando", mida alates 1977. aastast ehitati palju. "Antsu" näited on leida näiteks Ääsmäel. "Antsu" projekt on eestlaslik kõrge viilkatuse ja väljaehitatud mansardkorruse ning kahe välisuksega. Sama katuse alla jäävad ka saun, garaaž ja väikesed abiruumid.

Palju on kasutatud 1982. aastast kolmekorruselise sektsioonelamu EKE−10 ja kahekorruselise ridaelamu projekte. 1990. aastast hakkas ta projekteerima taluelamuid ja majapidamishooneid.

Koos Ülle Kupriga projekteerisid nad Armeeniasse Spitaki maavärinas kannatanuile ühepereelamuid ning Karjalasse Jakkimi 18 korteriga silikaltsiitpaneelelamu ja 1991. aastal lastepäevakodu.

## Tunnustus
* Koos Tõnu Mellikuga planeeringuvõistluse I-II auhind (1958)
* EKE Projekti ühepereelamu projektide võistlusel II auhind (1958)

## Viited

## Välislingid
*Ants Melliku tüüpprojekt "Ants"
*Punktelamu Tallinnas Ilmarise tänaval 
*Ants Melliku suguvõsa andmed Genis
*Eksperimentaalne korterelamu Tallinnas Gonsiori 18
*Eksperimentaalne korterelamu Tallinnas Gonsiori 18, vaade hoovi poolt
*RPI Eesti Põllumajandusprojekti peaarhitekt Kaljo Vanaselja (paremal) ja viienda osakonna peaarhitekt Ants Mellik töö juures
Tiina Leesment Bergh

**Tiina Leesment Bergh** (1. juuli 1945 Stockholm – 17. märts 2018 Malmö) oli Rootsi võimlemisorganisatsiooni Malmöflickorna juht.

1954. aastal kolis perekond Leesment Stockholmist Malmösse, kus Tiina ema Leida Leesment asutas võimlemisrühma Malmöflickorna, mis põhines peamiselt rütmilistele liigutustele ja tantsule pallidega. Algusest peale osalesid selles Tiina vanemad õed ja peatselt ka Tiina ise. Pärast kooli lõpetamist jätkas Tiina õpinguid GCI Võimlemisinstituudis ja sai võimlemisõpetaja kutse. Töötas mõne aasta Malmö Latinskolas ning jätkas seejärel täiskohaga tööd Malmöflickorna juhina. 

## Isiklikku
Tiina isa oli Hans Leesment, ema Leida Leesment oli Malmöflickorna asutaja. Tal on õed Reet Sepp ja Kaja Leesment. Tema abikaasa on Ulf Bergh, tal on tütar Jessica ja poeg Mattias.

## Viited

## Välislingid
*Malmöflickorna koduleht
Predrag Radosević

**Predrag Radosević** (serbia kirillitsas *Предраг Радосевић*; sündinud 28. septembril 1984 Titogradis) on Serbia ja Montenegro ning Montenegro poksija.

## Harrastajana
Ta võistles aastatel 2003–2004 Serbia ja Montenegro eest.

### Euroopa meistrivõistlustel
Ta osales II kergekeskkaalus (kuni 69 kg) 35. Euroopa meistrivõistlustel (Pula, 2004), kus kaotas 1. ringis oma kohtumise ja jäi edasisest medaliheitlusest välja.

## Elukutselisena
Ta on alates augustist 2004 poksinud elukutselisena. Ta poksis aastatel 2004–2006 Serbia ja Montenegro lipu all ning alates 2006. aastast on ta poksinud Montenegro lipu all.

Ta on seni (seisuga 2. detsember 2017) pidanud 34 kohtumist ning on neist võitnud 32 (neist 13 nokaudiga) ja kaotanud 2 kohtumist (need mõlemad nokaudiga).

## Viited

## Välislingid
*Predrag Radosević lehel ''BoxRec''. Inglise keeles
Veepõhine värv

**Veepõhine värv** või **veealuseline värv** on värv, milles sideainena on kasutatud vett.
   
## Eelised
Veepõhised värvid on lõhnatud, seetõttu on sellega ka mugavam värvida ning värvimine on lapsesõbralikum. Tavaliselt kuivavad veepõhised värvid kiiremini kui lahustipõhised värvid.

Võrreldes lahustipõhiste värvidega on veepõhise värvi pintsleid lihtsam puhastada: piisab veest, eraldi puhastusvahendeid pole vaja.

## Keskkonnasäästlikkus
Lahustipõhise värvi kuivades eraldub õhku lahusti, kuid veepõhise värvi kuivades aurustub õhku ainult vesi. Värvipinna kvaliteet on sama, kuid veepõhised värvid on keskkonna- ja tervisesõbralikumad. Veepõhised värvid sisaldavad minimaalselt lenduvaid ühendeid, seetõttu sobivad veepõhised värvid laste- ja magamistubade värvimiseks. Samuti ei tekita veepõhised värvid ülitundlikel inimestel ärritusnähte.

## Ajalugu
Pool sajandit tagasi oli enamik värve lahustipõhised ning need olid vastupidavamad kui veepõhised värvid. Selle tulemusena olid nad populaarsemad kui veepõhised värvid. Mida aeg edasi, seda rohkem hakati keskkonnahoiu nimel välja töötama veepõhiseid värve.

Tänapäeval on värvilaborid keskendunud veepõhiste värvide väljatöötamisele ja täiustamisele eesmärgiga, et need oleksid võimalikult tervise- ja keskkonnasõbralikud.

## Viited
Tõnu Mellik

**Tõnu Mellik** (12. mai 1934 Tartu – 3. juuni 1993 Tallinn) oli eesti arhitekt.

## Elukäik
Lõpetas 1952. aastal Tallinna 2. Keskkooli hõbemedaliga ja jätkas õpinguid Moskvas Üleliidulises Riiklikus Kinematograafia Instituudis režii erialal. Aastast 1953 õppis Eesti Riiklikus Kunstiinstituudis, mille lõpetas aastal 1959. Töötas 1959–1962 Tallinnas ning 1964–1968 Ehituse ja Ehitusmaterjalide Instituudi vaneminseneri ja nooremteadurina. 1968–1975 töötas ta Eesti Maaehitusprojektis arhitektina. 1975–1987 oli ta ERKI vanemõpetaja ning 1981. aastast osaühingu Esmar peaarhitekt.

Aastast 1960 oli ta Arhitektide Liidu liige.

## Isiklikku
Tõnu Melliku vanemad olid skulptor Voldemar Mellik ja Linda Mellik. Vend oli arhitekt Ants Mellik.

## Looming
Tõnu Mellik projekteeris tööstus- ja avalikke hooneid ning elamuid. Koostas külade ja alevike planeerimis- ning hoonestuskavu: Kiili, Kohila, Kuusalu, Loksa, Taebla ja Viru-Jaagupi. Tervikliku ansambliga paistavad silma koos Rein Veberiga Haabneeme ja koos Peep Jänesega Padise.

Ta osales 1968. Tallinna generaalplaani ja kesklinna rekonstrueerimise projekti koostamisel. Kõige tuntum on tema ja Peep Jänese projekteeritud Otepää spordibaas (1974–1978), mille arhitektid projekteerisid kuppelmaastiku looduskaitsealale sõõrja ehitisena, mille muruga kaetud kaldu olev välissein lasknuks majal mõjuda veel ühe kuplina. Ehitajad ei suutnud aga kaldseina vett pidama saada ning ehitis näeb vastupidi oma märkamatult loodusesse sulandumise taotlusele välja nagu betoonist punker.

Nõukogudejärgsest ühiskonnast olid arhitektid ühes Tõnu Mellikuga lihtsalt praktikud ning teoreetilisemate probleemidega enam üldse ei tegeldud. Nõukogudeaegsed tellimused ei lasknud arhitektidel vabalt oma loomingut teha.

### Hooneid

* Tallinnas Eesti Teaduste Akadeemia Männiku katsebaas (1962)
* Tehase Volta tehnokorpus (1965)
* Kooperatiivelamu "Ühistare" (1966)
* Keila-Joal Sanatoorse Internaatkooli õppehoone (1976)
* Koos Peep Jänesega suusaspordi õppe- ja treeningubaas (1978)
* Koos Peep Jänesega Padisel 12 korteriga kolmekorruselised terrasselamud (1979)
* Koos Peep Jänesega Tamsalu kultuurimaja (1980)
* Viimsi kontorihoone (1991)

## Tunnustus
* Ants ja Tõnu Mellik, Mustamäe elamurajooni planeering, I-II auhind (1958)
* Saha-Loo aleviku planeering ja hoonestus, I auhind (1971)
* Koos Peep Jänesega ooperi- ja balletiteateri Tallinnas Tõnismäel, I-II auhind (1972)
* Pajusi kolhoosi keskus, I auhind (1976)
* Koos Peep Jänesega Elva vanadekodu, I auhind (1977)
* Tartu Projekteerijate Maja, I auhind (1978)

## Viited

## Välislingid
* Padise Koidula kolhoosi terrasselamud, vaade suusatajatega esiplaanil
* Otepää suusabaas
* Kiili alevik 1970. aastatel
* Keila-Joa sanatoorne kool
* Korterelamud Padisel
* Arvo Niineväli, Tõnu Mellik ja Peep Jänes ette valmistamas näitust «Eesti arhitektuur» Tallinna Kunstihoones (1972)
* Tamsalu kultuurimaja
Saint-Denis' kunsti- ja ajaloomuuseum

**Saint-Denis' kunsti- ja ajaloomuuseum** (prantsuse *Musée d'art et d'histoire de Saint-Denis*) on kunsti- ja ajaloomuuseum Prantsusmaal Saint-Denis' asulas.

Muuseum asutati 1901. Muuseum asub endises karmeliitide ordu hoones.

1982 tunnistati muuseum Euroopa aasta muuseumiks. 

## Välislingid
*Muuseumi koduleht
Euroopa Nõukogu muuseumiauhind

**Euroopa Nõukogu muuseumiauhind** (inglise *Council of Europe Museum Prize*) on aastast 1977 Euroopa Nõukogu välja antav auhind.

## Laureaadid
*1977 Joan-Miró Fond (inglise *Fondation Joan-Miró*), Barcelona
*1978 Bryggensi muuseum, Bergen
*...
*2017 Mémorial ACTe, Pointe à Pitre
Camargue'i Muuseum

**Camargue'i Muuseum** (prantsuse *Musée de la Camargue*) on Prantsusmaal Mas du Pont-de-Rousty asulas (Arles' lähedal) asuv vabaõhumuuseum. Muuseumis näidatakse Rhône'i jõe delta piirkonna majanduslikku ja kultuurilist arengut.

1973 ostis asutus La Fondation du Parc naturel régional de Camargue piirkonna ja ehitised ning kohandas need loodava vabaõhumuuseumi otstarbeks.

1979 tunnistati muuseum Euroopa aasta muuseumiks.

2003. aastal külastas muuseumi 20 311 inimest.
Euroopa Toiduohutusamet

**Euroopa Toiduohutusamet** (inglise keeles *European Food Safety Authority* (**EFSA**)) on Euroopa Parlamendi ja nõukogu 28. jaanuari 2002 määrusega (EÜ) nr 178/2002 loodud Euroopa Liidu organ peakorteriga Itaalias Parmas.

Määruse artikli 1 lõige 1 sätestab: „Käesoleva määrusega kindlustatakse inimeste tervise ja tarbijate huvide kaitse kõrge tase toiduvaldkonnas, võttes eelkõige arvesse toiduga, kaasa arvatud traditsiooniliste toodetega varustamise mitmekesisust, ning tagatakse siseturu tõhus toimimine...“

## Viited

## Välislingid

* Veebisait (*inglise, saksa, prantsuse ja itaalia keeles*)
* Määruse nr 178/2002 tekst (*eesti ja inglise keeles*)
Viljaelevaator

**Viljaelevaator** (ka **elevaator**) on põllumajandusehitis, millesse kogutakse ja kus hoitakse vilja.

Elevaatoris toimuv on kas mehhaniseeritud või automatiseeritud.

Suurimates elevaatorites on üle 300 000 tonni vilja.

## Viited
Dekanter tsentrifuug

Tsentrifuug on seade, mille rootor töötab kõrgetel pööretel eraldades tsentrifugaaljõu mõjul erineva tihedusega komponente segust. Seadmel on palju erinevaid kasutusvaldkondi: toiduainetööstuse, keemiatööstuse ja veepuhastuse protsessides jpm. **Dekanter tsentrifuug** eraldab tahkeid osakesi ja vedelikku segust ning on seetõttu asendamatu seade veekäitlus protsessides, kus seda kasutatakse setete eraldamiseks reoveest. Levinud kasutusala on jääkmuda eraldamine biomassiks ja fugaadiks. Protsessi käigus saadakse vastavalt ca 25-30% kuivainesisaldusega biomass ja kuni 0,1% fugaat. Biomassi on vajalik veetustada, et hiljem oleks seda hõlpsam transportida ja võtaks vähem ladustamisel ruumi ning ühtlasi vähendada sette käitlemise kulusid.

## Tööpõhimõte
Dekanter tsentrifuugi tööpõhimõte seisneb üleslükkejõu vähendamises ja raskusjõu suurendamises. Pideva pöörlemisega tekitatakse 1000–4000 G suurune jõud, mis kiirendab settimise protsessi. See võimaldab tavapärase tunde kestva settimise protsessi läbi viia sekunditega, mis omakorda võimaldab läbi töötada suuremaid ärastusmuda koguseid. Eelnevalt flokulandiga rikastatud segu pumbatakse läbi rootori võlli sees oleva sisestustoru trumlisse. Flokuleerunud heljumi osakesed eralduvad segust ja surutakse vastu trumli sisekülge, samal ajal kui selitatud vedelik täidab trumli kuni ülevoolu avadeni ja hakkab sealt välja voolama. Trumli seina vastu surutud tahedam mass surutakse kruvi abil esmalt rootori tihendavasse koonilisse ossa ja seejärel paisatakse samuti rootorist välja tigutransportöörile.

## Ehitus
Ehituslikult koosnebki dekanter tsentrifuug peamiselt trumlist ja selle sisse paigutatud tigutransportöörist, mis töötamisel pöörlevad veidi erineva kiirusega. Rootor on osalt silindrilise ja osalt koonilise kujuga ning mõlemal, nii trumlil kui kruvil on oma veoajam. Trumli sees oleva kruvi- ehk tigutransportööri ülesanne on settinud biomassi väljakandmine ja seetõttu tuleb selle pöörlemise kiirust muuta vastavalt töörõhule. Töörõhk võimaldab jälgida protsessi tõhusust muda koogi kuivuse suhtes. Trumli veoajamiks on enamasti rihmülekandega elektrimootor, kuid kruvi käitab hüdromootor, mille jõuallikaks on elektrimootoriga hüdroajam. Hüdromootori kasutuselevõtt on toonud suurema läbimurde seadme efektiivsuses ja kasutusmugavuses, sest võimaldab tänu automaatikale väga täpselt kontrollida kruvi kiiruskonstanti. Rootor peab toetuma ka tugevatele surveõlitusega liuglaagritele, mis taluksid tavalisest suuremat koormust, mida põhjustavad vibratsioon ja G-jõud.

## Viited

## Välislingid
* Sette veetustamine
Niitmine

**Niitmine** on vikatiga lüües või niidukiga töötades taimede maha lõikamine, enamasti nende juure lähedalt; ühtlasi rohumaade hooldus- ja saagikoristusvõte.

Kui eesmärk on varuda rohusööta, siis on niitmine esimene töö.

## Vaata ka

* vikat
* muruniiduk
* põllutöö

## Viited
Ministro Pistarini rahvusvaheline lennujaam

**Ministro Pistarini rahvusvaheline lennujaam** (hispaania keeles: *Aeropuerto Internacional Ministro Pistarini*) (IATA: **EZE**, ICAO: **SAEZ**) on rahvusvaheline lennujaam Argentina pealinnas, Buenos Aireses. Lennujaam on riigi kõige suurem lennujaam- lennujaama läbib 85% riigi rahvusvahelisest lennuliiklusest. Lennujaam on Aerolineas Argentinase ja LATAM Argentina kodulennujaam. Lennujaama pindala on 3475 hektarit.
Carl Espen

**Carl Espen Thorbjørnsen** (sündinud 15. juulil 1982 Bergenis) on  Norra laulja.

2014. aasta Eurovisiooni lauluvõistlusel esindas ta Norrat lauluga "Silent Storm".
Elevaator

**Elevaator** võib tähendada järgmist:
***elevaator** ehk viljaelevaator, teatud viljahoidla
*elevaator ehk elevaatorkonveier, teatud konveier
*elevaator, meditsiinis millegi kergitamiseks kasutatav riist
Philippine Airlines

**Philippine Airlines** (**PAL**) on Filipiinide rahvuslik lennufirma, mille kodulennujaam on Ninoy Aquino rahvusvaheline lennujaam. Lennufirma asutati 1941. aastal. 

Tegu on esimese ja vanima Aasia kommertslennufirmaga, mis tegutseb esialgse nime all. Lennufirmal on 94 lennukit ja lennufirma opereerib 56 sihtkohta.
Sabiha Gökçeni rahvusvaheline lennujaam

**Sabiha Gökçeni rahvusvaheline lennujaam** (IATA: **SAW**, ICAO: **LTFJ**) on üks kahest rahvusvahelisest lennujaamast Türgi suurimas linnast, Istanbulis. Lennujaam asub umbes 35 kilomeetrit Istanbuli kesklinnast. Lennujaam on peamine kodulennujaam Pegasus Airlinesi jaoks, aga on ka kodulennujaam AnadoluJeti ja Turkish Airlinesi jaoks. Lennujaam on nimetatud Sabiha Gökçeni järgi, kes oli tõenäoliselt maailma esimene naishävitajapiloot.
Kuningas Abdulazizi rahvusvaheline lennujaam

**Kuningas Abdulazizi rahvusvaheline lennujaam** (**KAIA**; araabia keeles: م**طار الملك عبدالعزيز الدولي**; IATA: **JED**, ICAO: **OEJN**) on rahvusvaheline lennujaam Jiddah's Saudi Araabias asukohaga umbes 19 kilomeetrit Jiddah' kesklinnast põhjas. See on riigi suurim lennujaam. 

Lennujaam on tuntud oma hadži terminali poolest, mis on mõeldud ainult moslemitele ja rajatud Mekat külastavate palverändurite tarbeks. Lennujaama läbis 2017. aastal rohkem kui 30 miljonit reisijat. Lennujaam on ka rahvusliku lennufirma Saudia kodulennujaam.
Going am Wilden Kaiser

**Going am Wilden Kaiser** on vald (*Gemeinde*) Austrias Tirooli liidumaal Kitzbüheli ringkonnas Sölllandli piirkonnas, 773 m kõrgusel merepinnast. Valla pindala on 20,6 km², 1. jaanuaril 2016 elas seal 1870 inimest. Vald paikneb 8,5 km Kitzbühelist loodes ja 5 km Sankt Johann in Tirolist läänes. Küla koosneb viiest osast ja seda on esmamainitud 1160. aastal kui *Gouwingen*. Selle peamine sissetulekuallikas on turism. See on ühendatud suurema Ski Welti suusapiirkonnaga Asitzbahni köisteega, mis viib suusatajad kiiresti Goingist orus üles ulatuslikule suusamaastikule mäeküljel.

## Asend

Going asub Sankt Johann in Tirolist läänes Kitzbüheli Alpide (lõunas) ja Wilder Kaiseri (põhjas, Sölllandlis) vahel. Teised valla asundused on: Schwendt, Aschau, Prama, Sonnseite ja Schattseite.

Naabervallad: Ellmau, Oberndorf in Tirol, Reith bei Kitzbühel, Sankt Johann in Tirol, Kirchdorf in Tirol

## Ajalugu

Küla on esmamainitud 1160. aastal Baumbachi kloostri dokumendis kui *Gouwingen*. Nimi tuleb bajuvaari aadlimehe nimest *Guowo* või *Gauwo*. See näitab, et see asutati bajuvaaride poolt. Külakirik on üks kõige muljetavaldavamaid rokokoo kirikuid Tiroolis. See on pühitsetud Pühale Ristile ja märter Laurentiusele. Selle arhitekt oli Andrä Hueber ja freskod maalis Matthias Kirchner, mõlemad Kitzbühelist. Altarid ja pühakujud nikerdas Goingi skulptor Thomas Blieml. Vasakpoolse altari nišis on huvitav jumalaema kuju, nikerdatud 1480. aasta paiku.

Vaske ja hõbedat kaevandati Goingi ja Oberndorfi vahel Rehrobichlis 16. sajandi esimesel veerandil. Kaevurid (*Bergknappen*) elasid Prama asunduses. Prama tuleb keldi keelest ja tähendab "kohta, kus kasvavad põldmurakad (*Brombeeren*)". See on vihje, et see oli keldi asula. Keldid kaevandasid selles piirkonnas vaske ja hõbedat 800. aasta paiku eKr. Kaevandus suleti 1773. aasta paiku. Oma õitseajal saadi igal aastal umbes 12 000 kg vaske ja 7000 kg hõbedat. Sulatusahi oli Bärenstätten von Sankt Johanni asunduses. Kõige sügavam vertikaalne kaevandusešaht oli umbes 880 m sügav.

## Majandus
Täna domineerib Goingis lisaks paljudele käsitöö-, tööstus- ja kaubandusettevõtetele põllumajandus ning tali- ja suveturismitööstus.

* Suveüritused ja rajatised: matkarajad, ronimine, mägironimine, looduslik suplusjärv, milles on pikim vabaõhu veeliumägi Tiroolis, rannavõrkpall, tenniseväljakud ja -saalid, *squash*'i-saal, 27 auguga golfirada, ratsasaal ja ratsarada, jalgrattarajad, Asphaltstockbahnen, Zimmergewehri lasketiir, vabaõhu ronimissein, laste ja perede programmid, nõmmeelamuse maailm, jne.
* Talvised tegevused ja rajatised: Skiwelt Wilder Kaiser-Brixental, Going-Ellmau suusapiirkond, murdmaasuusarajad, kelgurajad, talvised matkarajad, tennisesaal, *squash*'i-saal, liuväli, Zimmergewehri lasketiir, Asphaltstockhalle, siseruumis ronimissein.

## Tuntud inimesi

* Johann von Sieberer (1830–1914), kindlustuse peainspektor ja filantroop

## Viited

## Välislingid

* www.going.tirol.gv.at
* Goingi infoamet
* Goingi panoraam
* Külakroonika
* www.geschichte-tirol.com: Going am Wilden Kaiser
Liginullenergia hoone

Hoone energiatõhususe tase „Liginullenergiahoone“ ehk energiamärgise A klass tähendab, et hoone on energiatõhusus- ja taastuvenergiatehnoloogiate lahendusi kasutades tehniliselt mõistlikult ehitatud hoone, mille energiatõhususarv on suurem kui 0 kWh/(m²·a).

#### Energiatõhususarvu järgi liigendus

* väikeelamu 50 kWh/(m²·a)
* korterelamu 100 kWh/(m²·a)
* büroohoone, raamatukogu ja teadushoone 100 kWh/(m²·a)
* ärihoone 130 kWh/(m²·a)
* avalik hoone 120 kWh/(m²·a)
* kaubandushoone ja terminal 130 kWh/(m²·a)
* haridushoone 90 kWh/(m²·a)
* koolieelne lasteasutus 100 kWh/(m²·a)
* tervishoiuhoone 270 kWh/(m²·a) 

#### Energia tootmine

Liginullenergiahoone nõuete tagamiseks on vaja toota energiat krundil või lähiümbruses. Liginullenergiahoone tähendab ka hoonet, mis tarbib krundivälist energiat ja/või on ühendatud energiavõrkudega (näiteks elektrivõrk, gaasivõrk).

## Taastuvenergia

Taastuvenergia all mõistetakse päikesest, tuulest või veest toodetud soojust või elektrit. Soojuspumbad, mis samuti kasutavad lokaalset taastuvenergiat, arvutatakse hoone energiakasutuse koosseisu vastavalt soojus- või jahutustegurile. Taastuvkütuseid käsitletakse tarnitud taastuvenergiana.

## Euroopa liidu uute hoonete nõue

Liikmesriigid tagavad, et

* 31. detsembriks 2020 on kõik uued hooned liginullenergiahooned
* pärast 31. detsembrit 2018 on uusehitised, mida kasutavad ja omavad riigiasutused, liginullenergiahooned 

## Viited
Vladimir Orlov

**Vladimir Orlov** (vene keeles **Владимир Викторович Орлов**; 31. august 1936 Moskva – 5. august 2014 Moskva) oli vene kirjanik, kes kirjutas ka stsenaariume.

Ta lõpetas 1959. aastal Moskva Riikliku Ülikooli ajakirjandusteaduskonna.

Ta oli Maksim Gorki nimelise Kirjandusinstituudi kirjandusliku meisterlikkuse kateedri juhataja, professor. Ta oli 1965. aastast NSV Liidu Kirjanike Liidu liige.

Vladimir Orlov suri 5. augustil 2014 Moskvas ja maeti Trojekurovo kalmistule.

## Isiklikku
Ta oli abielus, tema abikaasa Liidia on kirjanik, ajakirjanik ja moeajaloolane. Nende poeg Leonid Orlov on teleprodutsent.

Eesti keeles on 2018. aastal Erle Nõmme tõlkes ilmunud sarjas "Punane raamat" romaan "Aldimängija Danilov" (originaalis *Альтист Данилов*, ilmunud 1980).

## Teosed
Farmatseutiline binaarne kood

**Farmatseutilise binaarse koodi** ehk **farmakoodi** lõi 1974. aastal asutatud Saksa firma Laetus GMBH. 
Farmakood ei ole tehniliselt võttes vöötkood. Kuigi see kodeerib numbrilisi andmeid nagu tavaline tootekood, puudub sellel vöötkoodi tüübil alusta-lõpeta muster ning sellepärast peab farmakoodi lugema alati ühtepidi. Skannides seda paremalt vasakule, on tulemuseks erinev numbrite jada, kui skannides koodi vasakult paremale. 

Farmatseutiline binaarne kood võib salvestada ainult numbrilisi andmeid 3-st (2 vööti) kuni 131070-ni (16 vööti). See on üks omadustest, mis eristab farmakoodi teistest ühedimensioonilistest vöötkoodidest.
Farmakoodis kasutatakse ainult ühte tüüpi tühikuid ja kahte tüüpi ribasid (lai ja kitsas). Võrreldes tavaliste vöötkoodidega, saab farmakoodi printida väga paljude värvidega, see on võimalik tänu sellele, et koodi loetakse spetsiaalsete Laetuse valge valguse skanneritega. Lisaks sellele ei salvestata infot kümnendsüsteemis, vaid kahendsüsteemis, nagu nähtub ka nimest. Skannerid loevad seda paremalt vasakule ja põhimõtted, mida nad vöötkoodi dešifreerimiseks kasutavad, on väga lihtsad: joonis on summa, kus kitsad ribad on 2^n ja laiad ribad on 2*2^n.

Farmakood on vöötkoodi standard, mida kasutatakse farmaatsiatööstuses üle maailma, pakkimise kontrollsüsteemina/meetodina. Farmakoodi sihtotstarve on tagada, et pakendis olev farmaatsiatoode on õige toode koos õigete lähtematerjalidega ja tõendavate dokumentidega. See on pakkimiskontrollisüsteem, mis on loodud pakendivigade vältimiseks. 
Tänapäeval kasutatakse ühe- ja kahedimensioonilisi farmakoode, mida saab genereerida, kasutades selleks vastavaid organisatsioone (näiteks GS1). Samuti saab neid luua veebis.

## Viited
Day Mesquita

**Dayenne Proença Mesquita** (sündinud 18. septembril 1985 Telêmaco Borbas) on Brasiilia näitleja.

## Filmograafia
*2007 –	"Dance Dance Dance" – Amanda Vasconcellos
*2009 –	"Vende-se um Véu de Noiva" – Eliana Vilela
*2011 –	"A Vida da Gente" – Letícia
*2012 –	"Cheias de Charme" – Stella
*2013 –	"Além do Horizonte" – Fernanda
*2014 –	"(Des)encontros" – Diana
*2015 –	"Milagres de Jesus" – Maria
*2015 –	"Os Dez Mandamentos" – Yunet
*2016 –	"A Terra Prometida" – Ioná
*2016 –	"O Negócio" – Flávia
*2016 –	"Os Dez Mandamentos - O Filme" – Yunet
*2018 –	"Nada a Perder" – Ester Bezerra
*2018 – "Jesus" – Maria Madalena
*2019 –	"Nada a Perder 2" – Ester Bezerra

## Viited
Alutaguse rahvuspark

**Alutaguse rahvuspark** on rahvuspark Ida-Viru maakonnas. See on loodud 2018. aastal eesmärgiga kaitsta Ida-Eesti tüüpilisi ja haruldasi soo-, metsa- ja rannikumaastikke ning pärandkultuuri. 

Rahvuspargi pindala on 44 331 hektarit, millega see on üle kolme korra suurem kui Karula rahvuspark. Kaitseala asub Alutaguse, Lüganuse ja Jõhvi valla aladel ning see moodustub mitmest lahustükist. 

Rahvuspark loodi 24. novembril 2018 11 senise kaitseala põhjal. Rahvuspargi alale jäid Puhatu, Agusalu, Muraka ja Selisoo looduskaitseala, Iisaku, Kurtna, Smolnitsa, Jõuga, Struuga ja Mäetaguse maastikukaitseala ning Narva jõe ülemjooksu hoiuala. Seniste kaitsealade kaitse-eeskirjad kehtisid rahvuspargi kaitse-eeskirja jõustumiseni 1. jaanuaril 2021.

2024. aastal algatati rahvuspargi laiendamine, mis peaks lõpule jõudmisel kasvatama kaitseala pindala ligi 70 000 hektarini.

Alutaguse rahvusparki üritas luua Eesti botaanik ja looduskaitsja Gustav Vilbaste juba 1920. aastail. 

Rahvuspargis elutsevad lendoravad, kaljukotkad, rabapüüd ja muud liigid.

## Viited

## Välislingid
* Alutaguse rahvuspark saidil Kaitsealad.ee
Dirt 3

**"Dirt 3"** on võidusõidu rallimäng, mis on välja töötatud ja avaldatud mängu ettevõtte Codemasters poolt. See on kaheksas mäng sarjast "Colin McRae Rally".

2011. aasta septembris lekitas veebileht AMD promo 3 miljon "Dirt 3: Complete Edition" mänguvõtit Steami platvormile.

## Mäng
Peamine mode näeb ette, et mängijad teeniks oma profiilile maine punkte, maine punkte on võimalik teenida mängu sees olevate tegevustega, nende punkitdega saab sponsoreid ja sponsorite kaudu saab mängus uusi ralliautosi. Uus gymkhana režiimi mängus paneb mängijad takistus rajadele, mis paneb mängijad tegema erinevaid raskeid trikke. Mängus on olemas erinevaid tiimi režiime, mis hõlmab sündmusi, näiteks puidust seinte lõhkumist ("Invasion"), zombiehaiguse levitamine ("Outbreak"), ja lipu kättesaamise taoline mäng ("Transporter").

Muude uute funktsioonide hulka kuulub Hardcore mode, mis piirab mängijad ainult näha rooli tagant (tuntud kui "head cam"), sõitja abistavad elemendid puuduvad, kas vihm või lumi sajab. Mängust saadud klippe on võimalik üles laadida otse YouTube'i.

## Vastuvõtt
IGN andis mängule hinde 8,5 ja Editor's Choice auhinna, kiites mängu ja selle internetifunktsioone, samal ajal kritiseerides mõningaid mängu tegijate valikuid. GameTrailers andis mängule hinde 9,2, kiites mängu ja mängu esitamist, kuigi nad kritiseerisid mängus olevat YouTube'i funktsionaalsust. GamesRadar andis mängule hinde 9/10 ja kiitis mängu laitmatut olekut, kuid märkis, et mängu esitus oli natuke madalam eelmiste mängudega võrreldes. Official Xbox Magazine andis mängule hinde 8,5/10, kiites mängu autode disaini ja juhitavust, samal ajal kritiseerides dünaamilisuse puudumist pinnavormides ja nõrku sotsiaalseid funktsioone.

11. novembril 2016 esitati Humble Bundle promo, kus oli võimalik saada "DiRT 3: Complete Editioni" mänguvõti tasuta Steami platvormile.

## Viited
Rahvusmuuseum

**Rahvusmuuseum** on muuseum, mida peab üleval riik, enamasti keskasutus (näiteks ministeerium). Enamikus riikides antakse rahvusmuuseumi nimetus vaid pealinnas asuvale muuseumile. 

Eesti tuntuim rahvusmuuseum on Eesti Rahva Muuseum, mis algupärast nimekirjutust järgides ei kanna nime Eesti Rahvusmuuseum (vrd Eesti Rahvusarhiiv, Eesti Rahvusraamatukogu).

## Rahvusmuuseume
*Brasiilia rahvusmuuseum
*Eesti Rahva Muuseum
*Rahvusmuuseum (Praha)
*Soome rahvusmuuseum
*Taani rahvusmuuseum
*Tōkyō Rahvusmuuseum
*Ungari Rahvusmuuseum

## Vaata ka
*Rahvusarhiiv
*Rahvusraamatukogu
Taani rahvusmuuseum

**Taani rahvusmuuseum** (taani keeles *Nationalmuseet*) on rahvusmuuseum Taanis Kopenhaagenis. Muuseumis eksponeeritakse nii taani kui ka välismaa kultuuriajalooga seotut.

Muuseum asutati 1849.

Muuseum asub 1744 valminud hoones (Printsessi palee, taani keeles *Prinsens Palæ*).

Näiteks 2015 külastas muuseumi 1 377 000 inimest.

1994 tunnistati muuseum Euroopa aasta muuseumiks.

## Välislingid
*Muuseumi koduleht
Alta muuseum

**Alta muuseum** on muuseum Põhja-Norras Alta vallas Alta asulas. Muuseum asutati 1978. aastal.

See on Põhja-Norra üks populaarsemaid muuseume. Muuseum eksponeerib ka Alta kaljujooniseid.

1993. aastal tunnistati muuseum Euroopa aasta muuseumiks.